Кандидовао се 198. п. н. е. за конзула иако пре тога није био ни едил, ни трибун ни претор. Народни трибуни су због тога протестовали, па је Сенат онда дао народу на одлучивање. Изабран је за конзула, иако још није имао 30 година, а пре тога није био биран ни за едила. Добио је Македонију као провинцију. Римска република је од 200. п. н. е. водила са Македонијом Други македонски рат. Према одлуци Сената мобилизовао је додатних 8.000 пешака и 800 коњаника, као појачање војсци, која је већ била ангажована у Другом македонском рату. Изабрао је истакнуте ветеране, који су током Другога пунскога рата ратовали у Хиспанији и Африци.